Ciceró narra la història del final de les seves relacions amb els Scopada. El seu patró, Scopas, va retreure-li durant un banquet que dediqués massa espai als dioscurs en una oda que celebrava la victòria de Scopas en una cursa de carros. Scopas va renunciar a pagar-li la totalitat dels honoraris i va dir-li a Simònides que demanés als dioscurs la resta. Poc després, van anunciar a Simònides que dos homes joves volien parlar amb ell, i just quan va deixar la sala del banquet per anar-hi a parlar, el sostre va ensorrar-se i va matar Scopas i els seus convidats. Aparentment, és cert que algun desastre va causar l'extinció de la família Scopada. Va viatjar també a Crannon i a Farsàlia. Després de la Batalla de Marató, que va cantar en un poema i això el va fer molt popular, Simònides va tornar a Atenes, però aviat va marxar a Sicília convidat per Hieró I de Siracusa, a la cort del qual va passar la resta de la seva vida. Va ser enterrat a Agrigent.